ทองปิดพุ่ง 16.8 ดอลล์
สัญญาทองคำตลาดนิวยอร์กปิดพุ่งขึ้น16.8 ดอลล์ หลังหุ้นร่วงกระตุ้นแรงซื้อทอง
11 เม.ย. 2555

สัญญาทองคำตลาดนิวยอร์กปิดพุ่งขึ้น16.8 ดอลล์ หลังหุ้นร่วงกระตุ้นแรงซื้อทอง
สัญญาทองคำตลาด COMEX (Commodity Exchange) ส่งมอบเดือนมิ.ย.พุ่งขึ้น 16.8 ดอลลาร์ หรือ 1% ปิดที่ 1,660.7 ดอลลาร์/ออนซ์ หลังจากเคลื่อนตัวในช่วง 1657.0 - 1638.0 ดอลลาร์
จากการเปิดเผยของนักวิเคราะห์ว่า การที่ตลาดหุ้นหลายแห่งร่วงลงอย่างหนัก ได้กระตุ้นให้นักลงทุนแห่เข้าซื้อทองคำซึ่งเป็นสินทรัพย์ที่ปลอดภัย โดยเมื่อคืนนี้ดัชนีเฉลี่ยอุตสาหกรรมดาวโจนส์ดิ่งลงถึง 1.6% อันเนื่องมาจากความวิตกกังวลเกี่ยวกับการลุกลามของวิกฤตหนี้ยุโรป หลังจากอัตราผลตอบแทนพันธบัตรอายุ 10 ปีของรัฐบาลสเปนและอิตาลี ปรับตัวสูงขึ้น ในการประมูลเมื่อช่วงค่ำวานนี้ตามเวลาไทย
นอกจากนี้ ตลาดทองคำยังได้รับแรงหนุนจากข่าวที่ว่า การประท้วงของกลุ่มผู้ค้าอัญมณีของอินเดียได้ยุติลงแล้วเมื่อวันศุกร์ที่ผ่านมา หลังจากทางการอินเดียระงับข้อเสนอการขึ้นภาษีนำเข้าทองคำ